給十九歲的我

《給十九歲的我》，係香港一套紀錄片電影，由張婉婷、郭偉倫執導，黃慧監製，英華女學校出品，主角係六位英華女學校學生。電影喺2021年12月校內首映，2022年9月30號優先場公開首映，並安排喺2023年2月2號開始喺香港戲院正式公映。因為正式公映後爆出有主角從未同意公映嘅爭議，導演張婉婷宣佈2月6號開始暫停公映。

呢套紀錄片最後先後獲頒第29屆香港電影評論學會大獎最佳電影同最佳導演、2022年度香港電影導演會年度大獎最佳電影，同埋第41屆香港電影金像獎最佳電影。

爭議
紀錄片其中一位主角王卓聆指控佢當初參與拍攝嗰陣無人講過會公開放映，以為只係校內放映，當佢知道打算將條片公開放映之後，曾多次表達唔同意公開放映嘅意願，但校方同拍攝團隊都唔理佢嘅意願。另一位主角佘麗薇雖然一樣反對公開放映，但佢覺得提反對都冇作用，所以最後選擇妥協。之後第三位主角江冰瀅亦出聲，表示簽公映同意書時拍攝團隊話所有人已經簽咗名爭佢一個未簽，所以佢先至跟住簽。
香港單車運動員李慧詩表示片入面嘅接受張婉婷訪問片段，係未經佢本人同意放入紀錄片入面，佢亦唔知道訪問片段會放入一套商業電影度。佢公開呼籲「我唔會睇，亦唔鼓勵你睇」。

2023年電影
港產片
紀錄片